和李校書新題樂府十二首 西涼伎
作者：元稹
朝代：唐

paragraphs: 吾聞昔日西涼州，人煙撲地桑柘稠。
蒲萄酒熟恣行樂，紅豔青旗朱粉樓。
樓下當壚稱卓女，樓頭伴客名莫愁。
鄉人不識離別苦，更卒多爲沈滯遊。
哥舒開府設高宴，八珍九醞當前頭。
前頭百戲競撩亂，丸劒跳躑霜雪浮。
獅子搖光毛彩豎，胡騰醉舞筋骨柔。
大宛來獻赤汗馬，贊普亦奉翠茸裘。
一朝燕賊亂中國，河湟沒盡空遺丘。
開遠門前萬里堠，今來蹙到行原州。
去京五百而近何其逼，天子縣內半沒爲荒陬。
西涼之道爾阻脩，連城邊將但高會，每聽此曲能不羞。